b'\n_START_ARTICLE_\nAlergijska bronhopulmonalna aspergiloza\n_START_SECTION_\nPatologija\n_START_PARAGRAPH_\nAlergijska bronhopulmonalna aspergiloza je verjetno genetsko pogojena bolezen, povezana z ve\xc4\x8d geni. Ko se pojavi, nikoli ve\xc4\x8d popolnoma ne izgine, lahko pa pride do dolgotrajnih obdobij izbolj\xc5\xa1anja. Pri genetsko dovzetnih bolnikih vdihane spore aspegilov vzniknejo v hife ter spro\xc5\xa1\xc4\x8dajo antigene, ki aktivirajo prirojene in pridobljene imunske odzive v plju\xc4\x8dih.\n_START_SECTION_\nEpimiologija\n_START_PARAGRAPH_\nRaz\xc5\xa1irjenost bolezni ni povsem znana, a naj bi se pojavljala pri 13\xc2\xa0% astmati\xc4\x8dnih bolnikov in pri 1 do 15\xc2\xa0% bolnikov s cisti\xc4\x8dno fibrozo. Raz\xc5\xa1irjenost med splo\xc5\xa1nim prebivalstvom je ocenjena na okoli 1\xe2\x80\x932\xc2\xa0%, z okoli 5 milijoni bolnikov po vsem svetu.\n_START_SECTION_\nSimptomi\n_START_PARAGRAPH_\nKlini\xc4\x8dna slika bolnika z ABPA je poslab\xc5\xa1anja astme s ponavljajo\xc4\x8dimi epizodami obstrukcije, povi\xc5\xa1ane telesne temperature, slabosti, izka\xc5\xa1ljevanja rjavega sluzastega izme\xc4\x8dka, periferne eozinofilije in hemoptiz, medtem ko te\xc5\xbeko dihanje ni vedno prisotno. Nekateri bolniki so lahko tudi asimptomatski.\n_START_SECTION_\nDiagnosticiranje\n_START_PARAGRAPH_\nDiagnoza alergijske bronhopulmonalne aspergiloze temelji na klini\xc4\x8dnih, radiolo\xc5\xa1kih in imunolo\xc5\xa1kih izslednih. Za postavitev diagnoze ABPA se ugotavlja prisotnost glavnih in ostalih kriterijev. Glavni kriteriji so: anamneza astme, prisotnost plju\xc4\x8dnih infiltratov, prisotnost eozinofilije v periferni krvi, prisotnost serumskih precipitinov za Aspergilus fumigatus, pozitivni ko\xc5\xbeni testi za aspergilusni antigen, povi\xc5\xa1ani celokupni IgE v krvi, povi\xc5\xa1ani specifi\xc4\x8dni IgE in IgG za Aspergilus fumigatus, s pomo\xc4\x8djo visokolo\xc4\x8dljivostne ra\xc4\x8dunalni\xc5\xa1ke tomografije vidne centralne bronhiektazije.\n_START_SECTION_\nZdravljenje\n_START_PARAGRAPH_\nNamen zdravljenja ABPA je prepre\xc4\x8devanje epizod akutnih poslab\xc5\xa1anj in prepre\xc4\x8diti oziroma upo\xc4\x8dasniti plju\xc4\x8dno prizadetost. Za zdravljenje se uporabljajo steroidi in antimikotiki (na primer itrakonazol). Za prognozo bolezni je pomembno, da se zdravljenje pri\xc4\x8dne v zgodnjih stadijih in se tako prepre\xc4\x8di razvoj bronhiektazij ali plju\xc4\x8dne fibroze.'